রবিবারই ঐতিহাসিক আইলিগ ট্রফি জিতেছে আইজল এফসি। পাহাড়ি ডার্বিতে ড্র রাখার পরেই আইলিগ খেতাবের তাজ মাথায় উঠেছে আইজলের। ঐতিহাসিক খেতাব জয়ের পরেই গোটা ভারতের হৃদয় জিতে নিয়েছে মিজো ক্লাবটি।
তবে তাদের সমর্থকরাও যে হৃদয় ছুঁতে পারেন, তার প্রমাণ পাওয়া গেল সোমবারেই। সোমবারে সোশ্যাল মিডিয়ায় বেশ কিছু ছবি ভাইরাল হল। যে ছবিগুলোতে দেখা যাচ্ছে আইজল সমর্থকরা শিলং লাজংয়ের জওহরলাল নেহরু স্টেডিয়ামের আনাচ কানাচ পরিষ্কার করছেন। হঠাৎ বিপক্ষের স্টেডিয়াম সাফসুতরো করার দায়িত্বই বা তাঁরা নিতে গেলেন কেন?

ছবি : ফেসবুক
আসলে রবিবার রাতে আইলিগ জয়ের পরে স্টেডিয়ামেই চূড়ান্ত সেলিব্রেশনে মেতেছিলেন আইজল সমর্থকরা। দশ-বারো ঘণ্টা জার্নি করে তাঁরা মিজোরাম থেকে হাজির হয়েছিলেন প্রতিবেশী রাজ্য মেঘালয়ে। ৭৯ মিনিটে আইজল সমতাসূচক গোল করার পর যে সেলিব্রেশন শুরু হয়েছিল শিলং স্টেডিয়ামে। তা চলেছিল সারারাত।

ছবি : ফেসবুক
তবে সেলিব্রেশনের সাক্ষী হিসেবে গোটা স্টেডিয়ামই লণ্ডভণ্ড হয়ে গিয়েছিল। চেয়ার যেমন ওলট পালট হয়েছিল, তেমনই গোটা স্টেডিয়ামে জঞ্জালে ভর্তিও হয়ে গিয়েছিল। তবে সোমবার আইজল সমর্থকদের দেখা যায় নিজেরাই সেই নোংরা-জঞ্জাল সাফ করছেন।
তারপরেই সেই ছবি ভাইরাল হয়ে যায় সোশ্যাল মিডিয়ায়। একজন ফেসবুক ব্যবহারকারী লেখেন, ‘আইজল ফুটবলের খেতাব জিতল। আইজল সমর্থকরা আমাদের হৃদয় জিতে নিয়েছে।’ মেঘালয়ের প্রাক্তন উপ-মুখ্যমন্ত্রী আরজে লিংডোও ধন্যবাদ জানিয়েছেন আইজল সমর্থকদের। তিনি এক সর্বভারতীয় সংবাদমাধ্যমে বলেন, ‘আইজল সমর্থকরা, তোমাদের ধন্যবাদ পোলো এলাকা পরিষ্কার রাখার জন্য। এই ঘটনা তোমাদের চারিত্রিক দৃঢ়তা প্রকাশ করে। প্রত্যেকের কাছে এই ঘটনা শিক্ষণীয় হয়ে থাকল।

ছবি : ফেসবুক
পরিবেশবিদদের কাছ থেকেও কুর্নিশ আদায় করে নিয়েছেন আইজল সমর্থকরা। শিলংয়ের সমাজকর্মী টোকি ব্লাহ, যিনি আবার পেশায় আইএএস আধিকারিক, তিনিও সংবাদমাধ্যমে আইজল সমর্থকদের বাহবা দিয়েছেন, ‘আইজল এফসির সমর্থকদের স্তুতিকারীদের তালিকায় আমাকেও যোগ করুন। স্টেডিয়াম পরিষ্কার করার জন্য ওদের ধন্যবাদ। মিজোরামের ভবিষ্যৎ নিরাপদ হাতেই রয়েছে।’